মাত্রাতিরিক্ত দূষণ, স্নানের উপযুক্তই নয় প্রয়াগরাজের গঙ্গাজল!

ওয়েব ডেস্ক: ত্রিবেণী সঙ্গমে এখনও চলছে মহাকুম্ভ মেলা (Mahakumbh 2025)। বিশেষ তিথিতে পবিত্র স্নান (Holy Bath) সারছেন লাখ লাখ পুণ্যার্থী। তবে এবার থেকে মহাকুম্ভে স্নান করার আগে অন্তত দু’বার আপনাকে ভাবতেই হবে। নেপথ্যে একটাই কারণ- জল দূষণ (Water Pollution)। সম্প্রতি কেন্দ্রীয় দূষণ নিয়ন্ত্রণ পর্ষদ (CPCB) জাতীয় পরিবেশ আদালতে একটি রিপোর্ট পেশ করে জানিয়েছে, প্রয়াগরাজে (Prayagraj) গঙ্গার জল এখন স্নানের উপযুক্ত নয়। বিশেষত, কুম্ভমেলার সময়ে নদীর জলে ব্যাকটেরিয়ার মাত্রা আরও বেড়ে যেতে পারে বলে আশঙ্কা করা হচ্ছে।

এই রিপোর্ট হাতে পাওয়ার পর জাতীয় পরিবেশ আদালত উত্তরপ্রদেশ সরকারের দূষণ নিয়ন্ত্রণ পর্ষদকে তলব করেছে। আদালতের নির্দেশ অনুযায়ী, বুধবার ভার্চুয়াল মাধ্যমে হাজির হয়ে এই দূষণের কারণ ও প্রতিরোধমূলক ব্যবস্থা সম্পর্কে ব্যাখ্যা দিতে হবে রাজ্যের দূষণ নিয়ন্ত্রণ পর্ষদকে।

আরও পড়ুন: পুরীতে গিয়ে এবার জালিয়াতির কবলে পুণ্যার্থীরা

জাতীয় সংবাদমাধ্যমে প্রকাশিত একটি প্রতিবেদন অনুযায়ী, ১২ এবং ১৩ জানুয়ারি গঙ্গার জলের নমুনা পরীক্ষা করেছে কেন্দ্রীয় দূষণ নিয়ন্ত্রণ পর্ষদ। পরীক্ষার রিপোর্ট অনুযায়ী বায়োকেমিক্যাল অক্সিজেন ডিম্যান্ড (BOD)-এর নিরিখে এই জল স্নানের উপযোগী নয়। পাশাপাশি ফিকাল কলিফর্ম ব্যাকটেরিয়া-র মাত্রাও রয়েছে অনেক বেশি। কেন্দ্রীয় দূষণ নিয়ন্ত্রণ পর্ষদের রিপোর্টে বিশেষভাবে উল্লেখ করা হয়েছে, কুম্ভমেলার ‘শাহি স্নান’-এর দিনগুলিতে প্রচুর পুণ্যার্থী নদীতে স্নান করেন। ফলে কুম্ভের সময় জলে ব্যাকটেরিয়ার মাত্রা বৃদ্ধির আশঙ্কা রয়েছে।

জাতীয় পরিবেশ আদালতে বিচারপতি প্রকাশ শ্রীবাস্তবের নেতৃত্বাধীন এজলাস কেন্দ্রীয় দূষণ নিয়ন্ত্রণ পর্ষদের রিপোর্ট খতিয়ে দেখার পর উত্তরপ্রদেশ দূষণ নিয়ন্ত্রণ পর্ষদের কাছে এর ব্যাখ্যা চেয়েছে। আদালত জানতে চেয়েছে, নদীর দূষণ কমাতে রাজ্য সরকার কী পদক্ষেপ গ্রহণ করছে? পাশাপাশি, রাজ্যের দূষণ নিয়ন্ত্রণ পর্ষদকে একটি বিস্তারিত রিপোর্ট জমা দিতে বলা হয়েছে।